b"\n_START_ARTICLE_\nThomas FitzGerald, 10. jarl av Kildare\n_START_PARAGRAPH_\nThomas FitzGerald, 10. jarl av Kildare (f\xc3\xb8dt 1513, henrettet 3. februar 1537 p\xc3\xa5 Tyburn), ogs\xc3\xa5 kjent som Silken Thomas (irsk Tom\xc3\xa1s an tS\xc3\xadoda), var en irsk adelsmann av normannisk slekt og er kjent for sitt irske oppr\xc3\xb8r mot kong Henrik VIII av England.\n_START_SECTION_\nLiv og virke\n_START_PARAGRAPH_\nThomas tilbrakte det meste av livet i England. B\xc3\xa5de hans far og hans bestefar hadde styrt Irland med en jernh\xc3\xa5nd i funksjonen som engelsk visekonge, men da reformasjonen i England ble gjennomf\xc3\xb8rt ble det stilt sp\xc3\xb8rsm\xc3\xa5l ved faren Geralds lojalitet og han ble i februar 1534 kalt til London for \xc3\xa5 svare for seg. I sitt frav\xc3\xa6r ga han myndigheten som Lord Deputy (visekonge) av Irland til sin s\xc3\xb8nn. I juni kom ryktene til Irland om at Gerald FitzGerald var blitt henrettet. Med tanke p\xc3\xa5 kong Henrik VIII tidligere hadde henrettet utallige prester, adelige og andre opposisjonelle var det liten grunn til \xc3\xa5 tvile p\xc3\xa5 om det var sant. Antagelig l\xc3\xa5 den samme skjebne i vente for ham selv._NEWLINE_Thomas sammenkalte r\xc3\xa5det til St Mary's Abbey i Dublin og den 11. juni, fulgt av 140 ryttere med silkefrynser p\xc3\xa5 hjelmene (derav hans tilnavn), red han til klosteret og offentlig frasa seg sin troskapsed til den engelske kongen. Isteden ga han sin troskap til den hellige stol i Roma._NEWLINE_Hans oppr\xc3\xb8r bygde p\xc3\xa5 to forutsetninger som begge viste seg \xc3\xa5 v\xc3\xa6re gale: Thomas antok at hans far var blitt henrettet og at det irske folket ville st\xc3\xb8tte hans oppr\xc3\xb8r mot den engelske kongen og for katolisismens sak. Det viste seg at faren ikke var blitt henrettet, men faktisk fortsatt levde som fange i Tower of London, skj\xc3\xb8nt hans posisjon var blitt drastisk forverret grunnet s\xc3\xb8nnens oppr\xc3\xb8r. I begynnelsen av september det samme \xc3\xa5ret d\xc3\xb8r faren av naturlige \xc3\xa5rsaker, sannsynligvis av en sykdom forverret av de generelle d\xc3\xa5rlige vilk\xc3\xa5rene i fengselet._NEWLINE_Thomas\xe2\x80\x99 andre feilslutning var at oppr\xc3\xb8ret ville f\xc3\xa5 stor oppslutning: i juli angrep han Dublin Castle, men hans h\xc3\xa6r ble sl\xc3\xa5tt tilbake. Erkebiskop Alen av Dublin fors\xc3\xb8kte \xc3\xa5 mekle, men en rasende Thomas fikk erkebiskopen henrettet ved Clontarf utenfor Dublin. Det var ytterligere et feilgrep som fratok ham st\xc3\xb8tten fra den irske kirken._NEWLINE_Thomas trakk seg tilbake til sin festning ved Maynooth i Kildare, men i mars 1535 ble festningen erobret av en engelsk styrke ledet av William Skeffington, etter sigende ved \xc3\xa5 bestikke en vakt, mens Thomas selv var frav\xc3\xa6rende for \xc3\xa5 samle en st\xc3\xb8rre styrke. Festningens mannskap ble alle henrettet._NEWLINE_I juli kom Leonard Grey, 1. viscount Grane, fra England som den nye visekonge av Irland. Thomas som ikke hadde f\xc3\xa5tt den overveldende st\xc3\xb8tten han hadde h\xc3\xa5pet p\xc3\xa5 og etter hvert m\xc3\xa5tte han konstatere at hans h\xc3\xa6r smeltet og at hans allierte underkastet seg den engelske kronen den ene etter den andre. Han inns\xc3\xa5 at oppr\xc3\xb8ret var nederlagsd\xc3\xb8mt og gikk inn i forhandlinger med Leonard Grey. Denne \xc3\xb8nsket ikke \xc3\xa5 forlenge konflikten lengre enn h\xc3\xb8yst n\xc3\xb8dvendig og garanterte for Thomas FitzGeralds personlige trygghet og overtalte ham til underkaste seg kongens n\xc3\xa5de betingelsesl\xc3\xb8st. Dette l\xc3\xb8ftet var ikke verdt mye straks Thomas var i London hvor han \xc3\xb8yeblikkelig ble plassert i Tower of London. Da Irland var blitt fullstendig pasifisert ble han i 1537 sammen med sine fem onkler hengt, trukket og kvartert ved Tyburn._NEWLINE_Thomas ble etterfulgt av sin halvbror Gerald som ble i Italia inntil kong Henrik VIII var godt og vel d\xc3\xb8d i 1547. Han ble da den 11. jarl av Kildare. For Leonard Grey som gitt Thomas l\xc3\xb8fte gikk det ikke bedre: For at han hadde latt unge Gerald slippe unna til Frankrike ble han arrestert for h\xc3\xb8yforr\xc3\xa6deri og henrettet ved Tower of London den 28. juli 1541."